《水龙吟·浮翠山房拟赋白莲》
宋代·唐玨

淡妆人更婵娟，晚奁净洗铅华腻。泠泠月色，萧萧风度，娇红敛避。太液池空，霓裳舞倦，不堪重记。叹冰魂犹在，翠舆难驻，玉簪为谁轻坠。
别有凌空一叶，泛清寒、素波千里。珠房泪湿，明珰恨远，旧游梦里。羽扇生秋，琼楼不夜，尚遗仙意。奈香云易散，绡衣半脱，露凉如水。

作者简介：（1247—?）名或作钰。宋会稽山阴人，字玉潜，号菊山。家贫力学，以授徒奉母。宋亡，元江南浮屠总摄杨琏真伽假朝命发赵宋诸陵，珏与林景熙等人潜拾遗骸，置所造石函中，葬于兰亭山。邑人袁俊斋高其节，延至宾馆，且为其聘室置田。